**NOTĂ INFORMATIVĂ**

la proiectul hotărîrii Guvernului cu privire la aprobarea Mecanismului

naţional de gestionare unitară şi coerentă a situaţiei în

eventualitatea unui aflux sporit de străini

Proiectul hotărîrii Guvernului cu privire la aprobarea Mecanismului național de gestionare unitară și coerentă a situației în eventualitatea unui aflux sporit de străini este elaborat *de facto* întru pregătirea autorităților naționale pentru a face față în eventualitatea unui aflux de străini ilegali în Republica Moldova. Întru a face față crizei migraționale cu care s-au ciocnit statele, și în special, consecințelor survenite, ca urmare a prezenței străinilor în teritoriu sau anticiparea și prevenirea eventualelor riscuri, unele state au decis elaborarea planurilor de contingență, precum România, Bulgaria, Ungaria sau Letonia. Prin amploarea şi intensitatea care poate ameninţa viaţa şi sănătatea populaţiei, mediulului înconjurător, valorile materiale şi culturale importante, este necesar de adoptat măsuri şi acţiuni urgente şi managementul unitar al forţelor şi mijloacelor implicate.

*De jure*, Planul a fost elaborat în vederea executării măsurii de implementare nr. 16 a prevederii nr. 14 a Acordului de Asociere din Titlul III al Planului naţional de acţiuni pentru implementarea Acordului de Asociere Republica Moldova – Uniunea Europeană în perioada 2017-2019, aprobat prin Hotărîrea Guvernului nr. 1472 din 30 decembrie 2016, Acțiunii 3) a Obiectivului nr. 24 al Planului de acțiuni pentru anii 2016-2020 privind implementarea Strategiei naționale în domeniul migrației și azilului (2011-2020), aprobat prin Hotărîrea Guvernului nr. 736 din 10 iunie 2016.

Deşi analizele şi datele acumulate de instituțiile responsabile ale Republicii Moldova nu indică riscuri pentru un aflux imediat al străinilor în Republica Moldova în proporţii apropiate celor din statele Uniunii Europene, în contextul evenimentelor internaționale/regionale și întru asigurarea securității naționale au fost create 2 grupuri de lucru pentru elaborarea Planului de contingenţă. Primul grup cuprindea reprezentanţii entităţilor Ministerului Afacerilor Interne, iar al doilea grup este unul interinstituțional care includea reprezentanţii autorităților publice centrale de specialitate.

În cadrul şedinţelor grupurilor de lucru au fost evaluate situaţia migraţională, riscurile probabile în creşterea fluxului de străini şi direcţiile posibile de intrare în ţară a acestora. Totodată, s-a convenit de a fi examinat un caz virtual de intrare concomitentă în ţară a unui număr de 1000 străini. A fost întocmită lista parametrilor care urmează a fi examinați în cazul unui aflux de 1000 străini ilegali în Republica Moldova și remisă grupului de lucru pentru completare. Instituțiile vizate au examinat capacităţile de reacţie în primirea şi repartizarea numărului respectiv de persoane, având în vedere standardele stabilite pentru asigurarea măsurilor de cazare, accesul la apă potabilă, servicii sanitare, hrană, căldură etc., necesitatea de resurse umane şi materiale, care urmează a fi acoperite din bugetul public.

Republica Moldova a beneficiat de suport metodologic la elaborarea Planului național de contingență din partea Inspectoratului General pentru Imigrări al Ministerului Afacerilor Interne din România în cadrul proiectului „Consolidarea capacității de coordonare instituțională a Biroului migrație și azil în domeniul recepției, admisiei, reglementării șederii și integrării străinilor pe teritoriul Republicii Moldova”.

**Aspectul financiar şi economic**. La etapa Cod Verde și Cod Galben (aflux de pînă la 250 și de pînă la 500 străini), prezentul proiect va fi realizat din contul și în limita alocațiilor aprobate în bugetele autorităților implicate în procesul de gestionare a crizei. Totodată, după aprobarea proiectului, în baza punctelor 31 și 32 ale Mecanismului, autoritățile urmează să facă desfășoare o evaluare a situației din țară și capacitățile care pot fi puse la dispoziție. Ulterior, reieșind din necesități, poate fi solicitat inclusiv suportul partenerilor de dezvoltare. Concomitent, proiectul prevede că în cazul în care nu se reușește a face față situației de criză din resursele existente, va fi solicitată acordarea asistenței din rezerva de stat.

Cu referire la costurile care implică asigurarea cu hrană și produse igienice a străinilor aflați în Centru, în conformitate cu Mecanismul, aceasta urmează să se realizeze în conformitate cu legislația în vigoare, și anume Hotărîrea Guvernului nr. 332 din 23 aprilie 2009 privind aprobarea rațiilor minime zilnice de alimente și a normelor de produse de igienă pentru persoanele din Centrul de Plasament Temporar al Străinilor.

**Aspectul politic**. Aplicarea reglementărilor proiectului presupune realizarea prevederilor din Acordul de Asociere Republica Moldova – Uniunea Europeană la capitolul gestionarea domeniului migrației și azilului.

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului hotărîrii Guvernului cu privire la aprobarea Mecanismului național de gestionare unitară și coerentă a situației în eventualitatea unui aflux sporit de străini este plasat pe pagina oficială a Ministerului Afacerilor Interne, [www.mai.gov.md](http://www.mai.gov.md), în directoriul ,,Transparenţa decizională/Consultări publice”.

În scopul executării prevederilor legislaţiei în vigoare, precum și crearea cadrului normativ pentru gestionarea unei situații de criză în cazul unui aflux sporit de străini, solicităm susţinerea proiectului respectiv.

**Viceministru Oleg BABIN**